
IP alapú hanginterfész fejlesztése

A digitalizáció megjelenésével, terjedésével már a hétköznapokban is háttérbe szorul az analóg
jelátvitel, nincs ez másképp a hangtechnikában sem. Rengeteg különböző bonyolultságú
digitális audio jel továbbítási forma érhető el a piacon. Legyen szó akár az otthoni Hi-Fi
technikáról vagy a professzionális változatokról, a sztereó, vagy a sokcsatornás kivitelről.

A 2023/24/1. félévben, az 58. Tudományos Diákköri Konferencián egy hallgatótásrammal
bemutattam egy IP alapú hangosítási rendszer elméleti tervét, mely elképzelés szerint 8
különböző hangsávot tud továbbítani egyidőben az RTP (Real-Time Transport) protokoll
segítségével Ethernet hálózaton keresztül. Ennek mintáját az AES67 protokoll és a Dante
hálózat adta, valamint az Audio over Ethernet és Audio over IP technológiák. Mindemellett
olyan eszközöket vett alapul, mint a Raspberry Pi, valamint a DsPIC33. Felhasználási területei
első sorban stúdiók és színháztermek lettek volna.

Az azóta eltelt időben a hallgatótársammal a projektet kettéválasztottuk, majd a tervből
megvalósítás lett, bár nem az eredeti elképzelés szerint. Részemről hangosítási rendszer helyett
csak egy Linux alapú hanginterfész került megépítésre. A csatornaszám kettőre redukálódott és
az egyszerűség kedvéért a szimpla UDP-re (User Datagram Protocol) esett a választás.
Gyakorlatilag egy jóval egyszerűbb eszközt sikerült megépíteni, mint amilyen az eredeti tervek
szerint lett volna. Két csatorna analóg hangjelét fogadja, digitalizálja, majd UDP csomagok
formájában peer-to-peer összeköttetés keretein belül elküldi a fogadónak. Ilyen eszköz
egyszerű felhasználók számára még nem készült, csak drágább, bonyolultabb kivitelekben
terjedt el.

A dolgozat célja bemutatni az eszköz kifejlesztésének folyamatát. Ismerteti az alkalmazott
technológiákat, a hardver és a szoftverek elkészítését és a kész termék hasznosságát, valamint
továbbfejlesztési lehetőségeit. Mindezek mellett bemutatja az eszköz egyszerűségét és
példákkal szemlélteti a gyakorlati hasznosságát is.



